****

**Notă informativă privind realizarea indicatorilor de debursare**

**în cadrul Proiectului ”Reforma Învățământului în Moldova”**

**(la situația din 4 martie 2016)**

Proiectul ”Reforma Învățământului în Moldova” (PRIM) vine să sprijine Programul de Reforme al Guvernului prin susţinerea activităţilor ce vor consolida calitatea educaţiei.

PRIM este structurat pe trei componente:

* *Componenta 1: Îmbunătățirea calității educației*
* *Componenta 2: Optimizarea sectorului educațional*
* *Componenta 3: Consolidarea capacităților Ministerului Educației în monitorizarea reformei*.

Pentru implementarea măsurilor planificate în Acordul de finanțare semnat cu Asociația Internațională de Dezvoltare (Banca Mondială) este prevăzut **suport bugetar** de 25,120 milioane SDR (XDR) sau echivalentul a 38,5 milioane USD, pentru îndeplinirea a 16 indicatori.

Până la data de 04 martie 2016 au fost realizați 9 indicatori de debursare, după cum urmează:

În anul 2013:

1. DLI 8 ”Înregistrarea Moldovei în procedura PISA 2015”
2. DLI 13 ”80% din școli primare și secundare generale au bugete aprobate conform formulei de finanțare per elev”

În anul 2014:

1. DLI 11 ”Crearea Sistemului Informațional de Management în Educație (SIME)”
2. DLI 12 ”Fișele școlii sunt produse în SIME și sunt transmise tuturor școlilor”

În anul 2015:

1. DLI 1 ”Standardele pentru școlile de circumscripție sunt aprobate”
2. DLI 16 ”Sistemul de monitorizare a abandonului școlar în SIME este funcțional”
3. DLI 14 ”980 de clase ale instituţiilor din învăţământul primar şi secundar general sunt reorganizate, în comparație cu anul de referință 2011-2012”

În anul 2016:

1. DLI 10 ”Evaluarea naţională revizuită a tuturor elevilor claselor a IV-a şi a IX-a este finalizată, iar rezultatele ei sunt analizate, diseminate şi utilizate de Ministerul Educației”
2. DLI 15 ”Raportul elev-cadru didactic pentru clasele I-XII este majorat de la 10,5:1 la 11,5:1”

La momentul actual este în întârziere realizarea indicatorilor de performanță menționați mai jos:

Referitor la *DLI 2 ”30 la sută din şcolile beneficiare îndeplinesc standardele şcolare aprobate de asigurare a calităţii”,* Ministerul Educației, cu sprijinul echipei PRIM*,* în baza standardelor operaţionale minime, a elaborat o fişă de colectare a datelor, care a fost distribuită şcolilor de circumscripţie. După completarea fişelor la situaţia din 01.05.2015, managerii școlari le-au transmis în format electronic Ministerului Educaţiei. În luna noiembrie 2015, Ministerul Educației a angajat o companie de consultanță, care a desfășurat autoevaluarea corespunderii școlilor de circumscripție cu standardele operaționale minime, aprobate prin Ordinul Ministerului Educației nr.61 din 10 februarie 2015. Autoevaluarea arată că numai 15 din cele 135 de școli de circumscripție corespund acestor standarde, ceea ce nu este suficient pentru îndeplinirea indicatorului respectiv. Acest indicator urmează a fi îndeplinit în 2016. Pentru ca instituțiile de învățământ beneficiare să corespundă standardelor operaționale minime, în primul semestru al anului 2016 vor fi lansate procedurile de achiziții publice pentru lucrări de renovare a 15 școli, selectate în cadrul PRIM.

Referitor la *DLI 5 ”Programul actualizat de formare a cadrelor manageriale şi didactice şcolare este aprobat în mod oficial şi este inițiată implementarea acestuia”,* Ministerul Educațieia selectat companiile care vor elabora un plan de formare. Planul va include: (i) competențele ce urmează să fie obținute de cadrele didactice și manageriale; (ii) conținutul formării; (iii) organizarea formării (modurile de desfășurare care vor fi utilizate), ținând cont de disponibilitatea generală a cadrelor didactice. De asemenea, compania va desfășura instruirea a 20 de formatori, selectați de către Ministerul Educației, pentru: (i) testarea cursului de formare și a materialelor; (ii) certificarea lor pentru desfășurarea sesiunilor ulterioare de formare a cadrelor didactice.

Referitor la *DLI 7 ”Sistemul nou de salarizare a cadrelor manageriale şi didactice şcolare este aprobat”,* Ministerul Educației a lansat concursul pentru selectarea companiei care va elabora un sistem nou de salarizare a cadrelor didactice și manageriale școlare*.*

**Responsabilitățile pentru atingerea Indicatorilor de Debursare**

| **#** | **ID** | **Unitatea responsabilă pentru atingerea ID** |
| --- | --- | --- |
| 1 | Standardele pentru şcolile beneficiare, aprobate  (realizat) | Direcția învățământ preuniversitar a Ministerului Educației |
| 2 | 30 la sută din şcolile beneficiare îndeplinesc standardele şcolare de asigurare a calităţii | Direcția învățământ preuniversitar a Ministerului Educației |
| 3 | 50 la sută din şcolile beneficiare îndeplinesc standardele şcolare de asigurare a calităţii | Direcția învățământ preuniversitar a Ministerului Educației |
| 4 | 70 la sută din şcolile beneficiare îndeplinesc standardele şcolare de asigurare a calităţii | Direcția învățământ preuniversitar a Ministerului Educației |
| 5 | Programul actualizat de formare a cadrelor manageriale şi didactice şcolare este aprobat în mod oficial şi este inițiată implementarea acestuia | Direcția învățământ preuniversitar a Ministerului Educației |
| 6 | 30 la sută din cadrele manageriale şi 10 la sută din cadre didactice şcolare sunt formate în conformitate cu Programul de formare a cadrelor manageriale şi didactice şcolare revizuit | Direcția învățământ preuniversitar a Ministerului Educației |
| 7 | Sistemul nou de salarizare a cadrelor manageriale şi didactice şcolare, aprobat | Direcția învățământ preuniversitar a Ministerului Educației |
| 8 | Admiterea Republicii Moldova pentru participare la PISA 2015 (realizat) | Agenția de Asigurare a Calității |
| 9 | Rezultatele participării Moldovei la PISA 2015, analizate şi diseminate | Agenția de Asigurare a Calității |
| 10 | Evaluarea naţională revizuită a tuturor elevilor claselor a IV-a şi a IX-a este finalizată, iar rezultatele ei sunt analizate, diseminate şi utilizate de MEd (realizat) | Agenția de Asigurare a Calității |
| 11 | Instituirea unui Sistem Informaţional de Management în Educație (SIME) consolidat  (realizat) | Direcția învățământ preuniversitar a Ministerului Educației |
| 12 | Fişa de evaluare a şcolii, generată în sistemul SIME consolidat şi remisă tuturor şcolilor, rezultate şi tendinţe de performanţă comparative la nivel regional şi naţional (realizat) | Direcția e-Transformare și Informatizare a Ministerului Educației |
| 13 | 80 la sută din instituţiile din învăţământul primar şi secundar general au bugetele lor aprobate în conformitate cu noua formulă de finanţare per elev (realizat) | Direcția învățământ preuniversitar a Ministerului Educației, în cooperare cu Direcția generală economie, finanțe, și patrimoniu |
| 14 | 980 de clase ale instituţiilor din învăţământul primar şi secundar general sunt reorganizate în comparație cu anul de referință 2011-2012 (realizat) | Direcția învățământ preuniversitar a Ministerului Educației |
| 15 | Raportul elev-cadru didactic pentru clasele I-XII, majorat de la 10,5:1 la 11,5:1 (realizat) | Direcția învățământ preuniversitar a Ministerului Educației |
| 16 | Instituirea sistemului pentru monitorizarea detaliată şi reducerea abandonului şcolar în învăţământul general (folosind sistemul SIME)  (realizat) | Direcția învățământ preuniversitar a Ministerului Educației, în cooperare cu Direcția e-transformare și Informatizare |